## Pravilnik o izmjenama i dopunama Pravilnika o uvjetima koje moraju ispunjavati ovlašteni laboratoriji

### NN 65/2005 (25.5.2005.), Pravilnik o izmjenama i dopunama Pravilnika o uvjetima koje moraju ispunjavati ovlašteni laboratoriji

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1250**

Na temelju članka 81. stavak 2. Zakona o vodama
(»Narodne novine«, broj 107/95), ministar poljoprivrede, šumarstva i vodnoga gospodarstva,
uz suglasnost ravnatelja Državnog zavoda za mjeriteljstvo, donosi

## PRAVILNIK

### O IZMJENAMA I DOPUNAMA PRAVILNIKA O UVJETIMA KOJE MORAJU ISPUNJAVATI OVLAŠTENI LABORATORIJI

Članak 1.

U Pravilniku o uvjetima koje moraju ispunjavati
ovlašteni laboratoriji (»Narodne novine«, broj 78/97) u članku 2. stavku 3.
riječi: »Općim kriterijima za rad ispitnih laboratorija (HRN EN 45001:1996)«
zamjenjuju se riječima: »Općim zahtjevima za osposobljenost ispit­nih i umjernih laboratorija (HRN
EN ISO/IEC 17025:2004)«.

Članak 2.

U članku 3. točka 3. mijenja se i glasi:

»3) Ekotoksikološka
svojstva:

a. otpadnih voda iz sustava javne odvodnje i
tehnoloških otpadnih voda,

b. površinskih i podzemnih voda,

c. vode mora koje su pod utjecajem onečišćenja s
kopna i otoka,

d. kemijskih tvari i njihovih pripravaka koji
nakon uporabe dospijevaju u vode«.

Članak 3.

U članku 4. točki 1. b) riječi: »i mora« brišu
se.

Iza točke 1. b) dodaje se točka 1. c) koja
glasi:

»c) vode mora koje su pod utjecajem onečišćenja
s kopna i otoka«.

Iza točke 5. dodaje se točka 6. koja glasi:

»6. koji se odnose na ispitivanje sedimenta«.

Članak 4.

U članku 5. točki 2. riječ: »moru« zamjenjuje se
riječima: »vode mora koje su pod utjecajem onečišćenja s kopna i otoka«.

Iza točke 2. dodaje se nova točka 3. koja glasi:

»3) fizikalno-kemijski, mineraloški i granulometrijski pokazatelji u sedimentu«.

Dosadašnje točke 3., 4. i 5. postaju točke 4.,
5. i 6.

Dosadašnja točka 6. koja postaje točka 7.
mijenja se i glasi:

»7) ekotoksikološki
pokazatelji su: toksičnost na indikatorske organizme (bakterije, alge, Daphnia magna i ribe), brzina i
stupanj biološke razgradljivosti, bioakumulacija
i drugi pokazatelji koji ukazuju na štetne učinke za vodeni okoliš«.

Članak 5.

U članku 6. stavku 1. točka 1. mijenja se i glasi:

»1. toksičnost i opasno djelovanje zagađivala u
vodi,«.

Stavak 2. mijenja se i glasi:

»Ovlašteni znanstveni laboratoriji moraju biti
registrirani ili biti u sastavu pravne osobe upisane u Upisnik Ministarstva
znanosti, obrazovanja i športa.«

Članak 6.

U članku 7. iza stavka 1. dodaje se novi stavak
2. koji glasi:

»Iznimno od stavka 1. ovog članka laboratorij,
koji do sada nije imao ovlaštenje, a posjeduje uvjete iz članka 8., 9. i 10.
ovoga Pravilnika, koje je utvrdilo stručno povjerenstvo iz članka 19., može
obavljati analize iz članka 3. i članka 4. ovog Pravilnika s time da je dužan u
roku od godine dana provesti međulaboratorijska pored­bena
ispitivanja, te zatražiti ovlaštenje u skladu s uspješnosti provedenih
ispitivanja.«.

Iza dosadašnjeg stavka 2. koji postaje novi
stavak 3. dodaje se stavak 4. koji glasi:

»Ovlaštenje za svoje potrebe – interno
ovlaštenje, je ovlaštenje kojim laboratorij može pratiti samo one pokazatelje,
koje je potrebno kontrolirati učestalije (svakodnevno ili tjedno). Takav laboratorij
treba provesti usporedna ispitivanja s onim ovlaštenim laboratorijem koji prema
ugovoru sustavno prati sastav i kakvoću otpadnih voda tog zagađivača. Za
potrebe nadzora, interno ovlašteni laboratorij mora imati pohranjene rezultate
usporednih ispitivanja, sa oznakom vremena, mjesta uzorkovanja, osoba zaduženih
za uzorkovanje, obradu uzoraka i ispitivanje, kao i ispitnih rezultata.«

Dosadašnji stavak 3. postaje stavak 5.

Članak 7.

U članku 8. stavku 1. točka 2. mijenja se i
glasi: »2. za smještaj analitičkih instrumenata.«.

Članak 8.

U članku 9. stavku 1. točki 1. riječi: »na 4
decimale« zamjenjuju se riječima: »s ispitnim podjeljkom
ljestvice (e) 0,0001 g«.

U stavku 2. točci 10. riječi: »na 4 decimale«
zamjenjuju se riječima: »s ispitnim podjeljkom ljestvice
(e) 0,0001 g«.

U stavku 4. točka 1. mijenja se i glasi:

»1. apsorpcijski spektrometar
(AAS),«.

Točka 8. mijenja se i glasi:

»8. odgovarajuća oprema za analizu ulja i
masti,«.

Iza točke 8. dodaje se nova točka 9. koja glasi:

»9. uređaj za pripremu vrlo čiste vode za
ispitivanje anorganskih i organskih sastojaka vode,«.

Dosadašnje točke 9. i 10. postaju točke 10. i
11.

U stavku 6. točka a) 4. mijenja se i glasi:

»4. opremu za održavanje stalne temperature u
prostorijama«.

U stavku 7. riječi: »iz članka 3. točke 2.«
zamjenjuju se riječima: »iz članka 4. točke 6.«.

Iza stavka 8. dodaju se stavci 9. i 10. koji
glase:

»Na uređaje s mjernom funkcijom koji se
primjenjuju na temelju ovog Pravilnika primjenjuju se odredbe članka 33. Zakona
o mjeriteljstvu (»Narodne novine«, broj 163/03) i propisa donesenih za njegovu
provedbu, koji se odnose na sljedivost etalona, referencijskih tvari i rezultata mjerenja.

Za uporabu zakonitih mjerila, etalona i referencijskih materijala mogu se upotrebljavati samo oni
etaloni koji su umjereni i imaju valjanu umjernicu,
odnosno referencijske tvari koje su potvrđene i koje
imaju valjanu potvrdu.«

Članak 9.

U članku 10. stavku 1. točki 1. riječ:
»keramičar« zamjenjuje se riječi: »kemičar«.

Članak 10.

Članak 12. mijenja se i glasi:

»Referentni laboratorij obavlja sljedeće
poslove:

1. pruža stručnu pomoć pri obavljanju
inspekcijskog nadzora u ovlaštenim laboratorijima radi provjere o ispunjavanju
uvjeta iz članaka 8., 9. i 10. ovog Pravilnika,

2. na zahtjev i za potrebe Ministarstva
poljoprivrede, šumarstva i vodnoga gospodarstva (u daljnjem tekstu:
Ministarstva) – Uprave vodnoga gospodarstva, priprema pregled iz svjetske
literature o najnovijim spoznajama vezanim uz opasne tvari, metode određivanja,
zaštite voda i sl.,

3. prati međunarodne propise, te daje prijedloge
za donošenje odgovarajućih propisa,

4. organizira i provodi međulaboratorijska
poredbena ispitivanja pokazatelja iz čl. 4. ovoga
Pravilnika,

5. vodi očevidnik o ovlaštenim laboratorijima i
njihovim moguć­nostima ispitivanja pojedinih
pokazatelja, na način da se u svakom trenutku može dobiti podatak o ovlaštenom
laboratoriju,

6. predlaže metode po kojima se ispituju
pojedini pokazatelji iz Uredbe o opasnim tvarima, Uredbe o klasifikaciji voda
te Pravilnika o graničnim vrijednostima pokazatelja opasnih i drugih tvari u
otpadnim vodama,

7. obavlja stručnu recenziju godišnjih izvješća
nacionalnih i drugih monitoringa koji izvodi u skladu
sa zakonom Glavni ovlašteni vodnogospodarski
laboratorij,

8. uvodi nove analitičke metode, norme i
postupke za ispitivanje kakvoće voda,

9. daje stručno mišljenje i prijedloge o
klasifikaciji površinskih voda na temelju prikupljenih rezultata monitoringa površinskih voda za određeno vremensko
razdoblje (svakih 5 godina).

10. u suradnji s Ministarstvom i Glavnim
ovlaštenim vodnogospodarskim laboratorijem organizira
stručne skupove ovlaštenih laboratorija, radi informiranja o novim spoznajama
iz područja koje je obuhvaćeno Zakonom o vodama, a vezano za poslove koje obav­ljaju ovlašteni
laboratoriji.

11. potiče izradu normi emisija i imisija za pojedine pokazatelje te predlaže njihovo
donošenje,

12. na temelju pisanih i objavljenih podataka
upućuje na potrebu praćenja novih opasnih tvari u vodama,

13. sudjeluje u izradi informacijskog sustava
pohranjivanja, obrade i javne dostupnosti podataka ovlaštenih laboratorija,

14. izvješćuje o obavljenim radovima
Ministarstvo najmanje jednom godišnje,

15. obavlja i druge poslove po nalogu
Ministarstva, koji se mogu regulirati posebnim ugovorom.«

Članak 11.

Članak 13. mijenja se i glasi:

»Glavni ovlašteni vodnogospodarski
laboratorij kao ustrojbena jedinica Hrvatskih voda uspostavljena za ispitivanja
otpadnih, površinskih i podzemnih voda može biti organiziran u više ustrojbenih
jedinica na raznim lokacijama (vodno gospodarskim odjelima), a nosilac
ovlaštenja i svih pripadajućih obveza je vodnogospodarski
laboratorij sa sjedištem u Zagrebu. Svaka ustrojbena jedinica mora dobiti
ovlaštenje za pokazatelje koje će pratiti u tim laboratorijima u skladu s
člankom 7. ovoga Pravilnika.

Glavni ovlašteni vodnogospodarski
laboratorij:

1. obavlja sve poslove iz članka 3. i 4. ovoga
Pravilnika za koje je dobio ovlaštenje ministra,

2. izvodi ili organizira super analize svih vrsta
ispitivanja i ocjenjivanja voda i sedimenata,

3. daje ekspertize, tumačenja i konačno
mišljenje iz područja zaštite voda, te o rezultatima ispitivanja drugih
ovlaštenih laboratorija na zahtjev Ministarstva i Hrvatskih voda, sudova,
vodopravne inspekcije, inspekcije za zaštitu okoliša i drugih pravnih osoba,

4. prati kakvoću površinskih voda (monitoring) na svim lokalnim, državnim i međudržavnim
vodotocima u skladu s važećim propisima i bilateralnim dogovorima i ugovorima,
obrađuje i daje tumačenje rezultata analitičkih ispitivanja uključujući i ona u
okviru međunarodne suradnje.

5. priprema jednom godišnje izvješće o stanju
kakvoće voda na nacionalnoj razini,

6. sudjeluje u radu potkomisija za zaštitu
kakvoće voda u sklopu stalnih komisija za vodno gospodarstvo,

7. sudjeluje u davanju prijedloga, tumačenja i
pripremi propisa koji se odnose na zaštitu kakvoće vode,

8. sudjeluje u aktivnostima vezanim za
intervencije u slučaju iznenadnih i izvanrednih zagađenja u skladu s Državnim
planom za zaštitu voda.«

Članak 12.

U članku 14. iza riječi: »referentni
laboratorij« dodaju se riječi: »ili bilo koja druga svjetski priznata
(akreditirana) ovlaštena institucija«.

Članak 13.

U članku 17. stavku 1. i 3. te u članku 19.
stavku 1. i 3. riječi: »ravnatelj Državne uprave za vode« zamjenjuju se riječi:
»ministar«.

Članak 14.

U članku 20. stavku 1. riječi: »Državnoj upravi
za vode« zamjenjuju se riječima: »Ministarstvu – Upravi vodnoga gospodarstva«.

Članak 15.

U članku 21. stavku 1. mijenja se i glasi:

»Kontrolni nadzor nad ispunjenjem uvjeta iz
članka 8., 9. i 10. ovoga Pravilnika u ovlaštenim laboratorijima i ovlašteno
znanstvenim laboratorijima obavlja Ministarstvo – Uprava vodnoga gospodarstva
putem vodopravne inspekcije ili posebnog stručnog povjerenstva, kojeg rješenjem
imenuje ministar ili od njega ovlaštena osoba, uz stručnu pomoć Referentnog
laboratorija.«

U stavku 2. iza riječi: »dužni su« dodaju se
riječi: »vodopravnoj inspekciji ili stručnom«, a riječi: »Državne uprave za
vode« zamjenjuje se riječima: »Ministarstva – Uprave vodnoga gospodarstva«.

Stavak 3. mijenja se i glasi:

»Ako vodopravna inspekcija ili stručno
povjerenstvo Ministarstva – Uprave vodnoga gospodarstva utvrdi da ovlašteni
laboratorij ne udovoljava propisanim uvjetima iz ovoga Pravilnika, utvrdit će
nedostatke i odrediti rok u kojem se ti nedostaci moraju otkloniti, odnosno rok
u kojem laboratorij mora udovoljiti propisanim uvjetima«.

U stavku 4. riječi: »povjerenstvo Državne uprave
za vode« zamjenjuju se riječima: »vodopravna inspekcija ili stručno
povjerenstvo Ministarstva – Uprave vodnoga gospodarstva«.

U stavku 6. riječi: »ravnatelj Državne uprave za
vode« zamjenjuju se riječima: »ministar ili od njega ovlaštena osoba iz Uprave
vodnoga gospodarstva«.

Članak 16.

U članku 22. stavku 3. riječi: »Ravnatelj
Državne uprave za vode« zamjenjuju se riječima: »ministar ili od njega
ovlaštena osoba iz Uprave vodnoga gospodarstva«.

Članak 17.

Članak 23. briše se.

Članak 18.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/03-01/00014

Urbroj:
525-10/2-15-05-0006/00015

Zagreb, 11. svibnja 2005.

Ministar

**Petar Čobanković**, v. r.

Pravilnik, NN 65/2005-1250